Šanchajus
Šanchajus (kin. 上海, pinyin: Shànghǎi; santrumpa 沪; dar vadinamas 申) – miestas Kinijos Liaudies Respublikos rytuose, didžiausias pagal gyventojų skaičių. Plotas 6341 km², 24,2 mln. gyventojų. Šanchajus yra provincijos lygmens miestas, jo municipalitetas turi atskiro Kinijos administracinio vieneto statusą (išskirtasis miestas). Išsidėstęs rytinėje Kinijos dalyje, Didžiosios Kinijos lygumos pietryčiuose, Jangdzės deltoje, abipus Huangpu upės, prie Rytų Kinijos jūros. Šanchajus laikomas klestinčios Kinijos ekonomikos „pavyzdžiu“, labiausiai tai atspindima Pudongo miestovaizdyje. Tai svarbus pasaulinis finansų, naujovių ir technologijų bei transporto mazgas, turintis vieną judriausių pasaulyje konteinerių uostą. Miestą aptarnauja du tarptautiniai Pudongo ir Hongčiao oro uostai, veikia metro (įrengtas 1993 m.), Maglev greitųjų traukinių linijų sistema, Pekino-Šanchajaus greitasis geležinkelis. Po Pekino, tai svarbiausias Kinijos švietimo centras – yra universitetų, mokslo institutų ir draugijų, astronomijos observatorija, daug teatrų, muziejų, didelių šventyklų. Garsėja gausiai turistų lankomo istorinėje miesto dalyje Pusi esančio Bundo rajono pastatais, statytais Art Deco stiliumi, taip pat maišyto, tarp vakarietiško ir tradicinio, stiliaus būstas – šikumenais, tokiais istoriniais pastatais kaip miesto Dievo šventykla, Ju sodas, taip pat išskirtine virtuve bei savita vietos tarme. Kasmet mieste vyksta daugybė nacionalinių ir tarptautinių renginių, tarp kurių Šanchajaus mados savaitė, Šanchajaus automobilių paroda, Kinijos Grand Prix ir kt.